ועדת העלייה, הקליטה והתפוצות, כנסת 16, פרוטוקול מספר 80, 2004-01-26 10:00

קולט אביטל: אני מתנצלת על כך שחברי כנסת אחרים לא יכלו להגיע לכאן.

קולט אביטל: אנשים הולכים ובאים, באים לישיבות ויוצאים מישיבות.

קולט אביטל: חבר הכנסת יורי שטרן הוא יושב-ראש ועדה.

קולט אביטל: אני מודה לו שהוא הגיע.

קולט אביטל: הוא גם חבר שלי וביחד אנחנו מנהלים את לובי התרבות בכנסת.

קולט אביטל: אנחנו רוצים לברך את האמן, מר ולדימיר נייחין.

קולט אביטל: אנחנו רוצים להגיד לך, ולדימיר, שהוועדה הזאת רואה לעצמה חובה קודם כול לתת במה לאמנים עולים.

קולט אביטל: אנחנו בוודאי לא נותנים במה לכל אמן או לכל אמן עולה.

קולט אביטל: אנחנו משתדלים מאוד להביא לכנסת מה שהכי טוב, מה שהכי יפה, מה שהכי אסתטי ומה שהכי מייצג אמנות.

קולט אביטל: במובן הזה היה לנו באמת אושר רב שאנחנו הצלחנו למצוא ולהביא לכאן את המיזוג הזה בין אמנות לאיכות.

קולט אביטל: אני לא רוצה להציג את עצמי כמבקרת אמנות אבל בכל זאת ראיתי כמה דברים בחיי, וגם אם לא היית עולה חדש התערוכה הזאת והאמנות שלך בהחלט ראויה להיכנס למוזיאונים.

קולט אביטל: אנחנו רצינו לברך אותך ולפתוח בזה את התערוכה בנוכחות בני משפחה.

קולט אביטל: אנחנו רוצים להגיד לך תודה על שעזרת לנו לעשות דבר כל-כך יפה כאן.

קולט אביטל: אנחנו יודעים שבימים אלה לא פשוט לך, כמו שלא פשוט לנו כאן בוועדה, כי אנחנו יודעים שעולים סובלים היום מהרבה צרות, ובין היתר גם מאבדים מקומות עבודה.

קולט אביטל: זה בדיוק מה שקרה לך.

קולט אביטל: למרות שאנחנו ניסינו לדבר עם האוניברסיטה העברית וכתבנו מכתבים, כנראה שהצמצומים מחייבים אותם והם לא יכלו להיענות לבקשתנו.

קולט אביטל: אבל אנחנו רואים לעצמנו בכל זאת חובה להמשיך ולנסות לעזור ולחפש עד כמה שניתן דרך לשבץ אותך בעבודה.

קולט אביטל: בלי עבודה אין קליטה ובלי עבודה אין לחם ואין אמנות.

קולט אביטל: אני רוצה באמת לברך אותך ולהזמין את כולם לקחת משהו לשתות.

קולט אביטל: חבר הכנסת יורי שטרן, אם אתה רוצה להצטרך ולהגיד כמה מילים, אפילו ברוסית, מותר לך.

יורי שטרן: אני ארחם עליך ולכן אדבר עברית.

יורי שטרן: מי הם בני המשפחה?

ולדימיר נייחין: זאת אשתי וזה אחי.

קולט אביטל: האח הוא האדם הראשון שהביא לו מצלמה.

יורי שטרן: מאיפה אתם?

ולדימיר נייחין: מחרקוב באוקראינה.

יורי שטרן: קודם כול אני באמת מתרשם מאוד מהתמונות.

יורי שטרן: עוד לא עברתי עליהן בעיון אבל אין ספק שמדובר בצלם ייחודי.

יורי שטרן: לפעמים מדהים כמה שזה באמת צילום אמנותי.

יורי שטרן: אני חושב ששימוש באכסניה הזאת של הכנסת לקידום האמנות הוא דבר חשוב מאוד.

יורי שטרן: לפני חודש פניתי אל יושב-ראש הכנסת ולדובר הכנסת בהצעה לשדרג את כל התערוכות שאנחנו מציגים בוועדות כדי שיהיה דברור, שהכנסת תזמין מבקרי אמנות ותיתן לזה קצת יותר משמעות, כי הגלריות יקרות ולמוזיאונים אין כסף.

קולט אביטל: אני רוצה להסגיר לך סוד.

קולט אביטל: בכנסת יש הרבה עבודות אמנות חשובות שמפוזרות פה ושם ולא משומרות היטב.

קולט אביטל: לפני שנתיים הבאתי לכאן אוצֵר שהציע לסדר את זה כמו שצריך, להראות את הערך של היצירות וגם לשמר אותן כמו שצריך.

קולט אביטל: בינתיים עוד לא קרה כלום.

יורי שטרן: אני חושב שהמוסד הזה יכול לתרום להישרדות האמנות הישראלית בתקופה הקשה הזאת, הוא יכול לתרום תרומה ייחודית.

יורי שטרן: התערוכה הזאת היא בהחלט מסוג התערוכות שראויות לכל מוסד תרבות.

יורי שטרן: לכן אם אפשר להזמין לכאן מבקרי אמנות שיכתבו בגלריות או בכתבי עת או במקומות אחרים, זה יעזור לצלם.

יורי שטרן: לגבי מקום עבודה, אנחנו באמת נשתדל למצוא מקומות אחרים.

יורי שטרן: אולי אפשר למצוא לך מקום עבודה גם בכתבי-עת ובמגזינים שעוסקים באמנות.

יורי שטרן: אני מאחל לך הצלחה.

יורי שטרן: אולי מבין האנשים שיבקרו בכנסת בשבועות הקרובים יהיו מי שיתרשמו.

יורי שטרן: מה שחסר כאן לדעתי הוא איזה חומר הסברה על מר ולדימיר נייחין שאפשר יהיה לחלק למוזמנים לוועדה, קורות חיים מקוצרים, כך שמי שירצה אחר-כך ליצור קשר יוכל לעשות כן.

יורי שטרן: תודה רבה.

קולט אביטל: תודה שבאת.

קולט אביטל: בשם יתר חברי הכנסת אני מתנצלת שהם לא הגיעו.

קולט אביטל: הם יגיעו מאוחר יותר.

קולט אביטל: הסתבר לי שכל מי שהיה צריך לבוא נמצא עכשיו בוועדת הכנסת, שם מתנהל דיון סוער על הסרת החסינות, לכן כולם נמצאים שם בדרמה.